Zŏbrze: Krōł sie we dziurze we fōndamyntach chałpy
Zŏbrscy kryminalni chyciyli chopa, co sie krōł przed wymiarym sprawiedliwości. 29-latek poszukowany bōł listkym gōńczym za ôbrŏcanie srogōm wielościōm narkotykōw. Poszukowany skrōł sie przed mōndurowymi we wykutyj w fōndamyntach dōmu dziurze.
Chycōny wpŏd w rynce zŏbrskich kryminalnych zajmujōncych sie poszukowaniym ôsōb, co sie kryjōm sie przed wymiarym sprawiedliwości. Za 29 lŏt starym chopym wydany bōł listek gōńczy skuli ôbrotu srogōm wielościōm narkotykōw. Z policyjnych informacyji wynikało, iże beztydziyń przebywoł na terynie Europy, jednak rŏz za kedy nawiydzoł swojã familijõ w Tarnowskich Gōrach. Chop ôstoł zastawiōny prawie w czasie jednych z takich byzuchōw. Jak kryminalni zaklupali do dōmu ôd jego partnerki, ta stwiyrdziyła, iże 29-latek je w Niymcach, kaj znŏd robotã. W czasie wybadaniŏ pōmieszczyń dōmu, policyjōny dojzdrzeli we łaziynce małe ôkno, bez kere szło dostać sie do stōdoły, co stoji kole dōmu. Kryminalni przeszli bez ôkno i wybadali stōdołã, w keryj znŏdli wykutõ w fōndamyntach dziurã, co kludziyła pod dōm. W czasie przeszukaniŏ prowizorycznego pōmieszczyniŏ, wachtyrze prawa ôdnŏdli skulōnego pod ścianōm chopa. Poszukowany 29-latek ôstoł zastawiōny i trefiōł do heresztu. Czynności we sprawie trwajōm.
Zdrzōdło: KMP Zŏbrze
szl_Latn szl_Latn szl_Latn szl_Latn